Tarybos Reglamentas (EB) Nr. 974/2001
2001 m. gegužės 14 d.
iš dalies keičiantis Reglamentą (EEB) Nr. 3911/92 dėl kilnojamųjų kultūros vertybių išvežimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi:
(1) Ekonominės ir pinigų sąjungos sukūrimas ir perėjimas prie euro turėjo įtakos Reglamento (EEB) Nr. 3911/92 [4] priedo B dalies paskutinei pastraipai, nustatančiai kilnojamųjų kultūros vertybių, kurioms taikomas šis reglamentas, vertes, išreikštas ekiu. Minėtoje pastraipoje nustatyta, kad tokios vertės turi būti perskaičiuotos nacionalinėmis valiutomis iki 1993 m. sausio 1 d.
(2) Pagal 1997 m. birželio 17 d. Tarybos reglamentą (EB) Nr. 1103/97 dėl tam tikrų nuostatų, susijusių su euro įvedimu [5], visos nuorodos į ekiu teisiniuose dokumentuose nuo 1999 m. sausio 1 d. tampa nuorodomis į eurą, konvertuojant santykiu vienas prie vieno. Nepakeitus Reglamento (EEB) Nr. 3911/92 ir 1993 m. sausio 1 d. galiojusio nustatyto valiutų keitimo kurso, valstybės narės, kurių valiuta yra euras, ir toliau taikytų skirtingus dydžius, konvertuotus pagal 1993 m. galiojusius valiutų keitimo kursus, o ne pagal valiutų keitimo kursus, kurie negrįžtamai nustatyti 1999 m. sausio 1 d. ir taip būtų tol, kol perskaičiavimo taisyklės būtų sudėtinė minėto reglamento dalis.
(3) Todėl reikėtų taip iš dalies pakeisti Reglamento (EEB) Nr. 3911/92 priedo B dalies paskutinę pastraipą, kad nuo 2002 m. sausio 1 d. valstybės narės, kurių valiuta yra euras, galėtų tiesiogiai taikyti eurais išreikštas vertes, nustatytas Bendrijos teisės aktais. Kitoms valstybėms narėms, kurios ir toliau konvertuos šias ribines sumas į nacionalines valiutas, iki 2002 m. sausio 1 d. turėtų būti tinkamu laiku nustatytas valiutų keitimo kursas ir toms valstybėms reikėtų numatyti galimybę automatiškai ir reguliariai jį patikslinti, kad būtų kompensuoti nacionalinės valiutos ir euro keitimo kurso svyravimai.
(4) Gali paaiškėti, jog yra būdų Reglamento (EEB) Nr. 3911/92 priedo B dalyje nurodytą 0 (nulis) vertę, taikomą kaip finansinę ribinę vertę tam tikrų kategorijų kultūros objektams, aiškinti taip, kad kiltų grėsmė veiksmingam minėto reglamento taikymui. Kadangi ši 0 (nulis) vertė rodo, jog konkrečioms kategorijoms priskiriamos vertybės, kad ir kokia yra jų vertė - net jei ji nedidelė ar nulinė - minėtame reglamente yra laikomos "kultūros objektais", tam tikros institucijos ją išaiškino taip, kad minėti kultūros objektai tapo visiškai beverčiais, o tų kategorijų vertybės neteko minėtame reglamente numatytos apsaugos.
(5) Siekiant išvengti su tuo susijusios painiavos, skaičių 0 reikėtų pakeisti aiškesne išraiška, kuri nepaliktų abejonių dėl būtinybės saugoti minėtas vertybes,
PRIĖMĖ ŠĮ REGLAMENTĄ:
1 straipsnis
Šiuo dokumentu Reglamento (EEB) Nr. 3911/92 priede B pozicijoje esantis tekstas iš dalies keičiamas taip:
1. Pavadinimas
"VERTĖ: 0 (nulis)"
keičiama:
"VERTĖ:
bet kokia vertė."
2. Paskutinė pastraipa dėl ekiu išreikštų verčių konvertavimo į nacionalines valiutas, keičiama tokiu tekstu:
"Valstybėms narėms, kurių valiuta nėra euras, priede eurais nurodytos vertės konvertuojamos ir išreiškiamos nacionalinėmis valiutomis pagal 2001 m. gruodžio 31 d. nustatytą valiutų keitimo kursą, paskelbtą Europos Bendrijų oficialiajame leidinyje. Nacionalinėmis valiutomis perskaičiuota vertė peržiūrima kas dvejus metus, pradedant nuo 2001 m. gruodžio 31 d. Ji apskaičiuojama pagal eurais išreikštą tų valiutų vertės paros vidurkį, apskaičiuotą 24 mėnesių laikotarpiu, kuris baigiasi paskutinę rugpjūčio dieną prieš pradedant gruodžio 31 d. peržiūrą. Komisijos siūlymu, iš esmės praėjus dvejiems metams nuo pirmojo jo taikymo, Kilnojamųjų kultūros vertybių patariamasis komitetas peržiūri šį skaičiavimo metodą. Kiekvienai peržiūrai pirmosiomis lapkričio dienomis prieš peržiūros dieną vertės eurais ir atitinkamos vertės nacionalinėmis valiutomis reguliariai skelbiamos Europos Bendrijų oficialiajame leidinyje."
2 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Jis taikomas nuo 2002 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. gegužės 14 d.